Efter et møde i Teknik- og miljøudvalget i Rebild Kommune onsdag har fire ud af fem medlemmer stemt for en løsning med en hævet cykelsti-ring. Det sidste medlem af udvalget har forbeholdt sig sin stillingtagen. Det kommer til at skabe en tydelig adskillelse af cykelsti og vej, samt en dæmpet hastighed for bilerne. Det fortæller formand for Teknik- og miljøudvalget, Leon Sebbelin. I samme ombæring vil fodgængerovergangene blive lavet på en måde, så man altid kigger i retning af bilerne, når man krydser. Det skal ligeledes være med til at øge sikkerheden. -	Nu har vi haft en proces, hvor vi spidsede os ind til to muligheder. Den rigtige løsning er nu fundet, og det er rart, siger Leon Sebbelin. Farlig rundkørsel Rundkørslen mellem Himmerlandsvej og Under Broen i Skørping er erklæret trafikfarlig for elever til og med 6. klasse. Det er derfor, at politikerne i Rebild Kommune onsdag skulle tage beslutningen om, hvordan rundkørslen bliver mere sikker og tryg at færdes i, så skoleeleverne på Skørping skole kan tage cyklen til skole uden bekymringer. Det glæder skoleleder René Neve Henriksen sig over. - Uanset hvilken løsning, man går med, så håber jeg, at det bliver mere sikkert, siger han. TV2 Nord har tidligere fortalt om denne episode i den farlige rundkørsel:

Opsummering:
Det er blevet besluttet, at en hævet cykelsti-ring, som skal gøre cykler og biler mere adskilte i rundkørslen er den rigtige løsning på problemet.